BIAR sudah lain kakanakan lagi, tapi Iming---ngaran karangan panulis wara--- wan kakawalannya katuju banar mambantas pamakan kakanakan. Cuntuhnya haja pentolan bacucuk, nang dibanam. Pokoknya bila sudah mambantas pentolan, Imin wan kakawalannya kada baingat diri.
Nah kisahnya harian itu pas lawas mahadang panjual pentol kada ada jua nang liwat-liwat, bakutan liwat saikung. Malihat nang kaya itu badadas ai Iming manampiki tangan gasan mangiyau. Asa ada nang handak manukar, bahancap ai panjual pentol bamandak.
“Oi… ka sini nah singgah, kami handak manukar pentolan,” Iming mamadahi.
Imbah panjual pentol bamadak, asing-asingnya ai kakawalan Iming nang ada di kantur kaluaran handak umpat manukar. Asa himung ai panjual pentol, soalnya lawas bakuliling kampung kada ada manukari, babaya ada nang manukari langsung mamburung.
“Isuk ka sini haja mun handak manjual pentol, lihati haja raminya kami nang kaya ini manukar nah,” sambat Iming.
Mandangar nang kaya itu, unggut-unggut ai panjual pentol tanda paham pandiran Iming. Isuk sungsung panjual pentol datang wan mamandakan muturnya di hadapan kantur Iming. Calinguk-calinguk maniring ka kantur Iming, tapi kada ada urang.
Asa panasaran, batakun ai panjual pentol wan urang higa kantur. “Oh… hari ini sudah pindahan kantur, makanya sumalam unda lihat mamburung pentol gasan basyukuran. Kada tahu di mana pindahnya,” urang higa kantur mamadahi.
Mandangar nang kaya itu asa lamah lintuhut panjual pentol. “Nah am, padahal unda banyak mambawa stok pentol wan sudah jauh-jauh datang basungsung,” panjual pentol bamamai sorangan. (rin)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn